[pic] | EUROPA-KOMMISSIONEN |

Bruxelles, den 4.8.2010

KOM(2010) 421 endelig

RAPPORT FRA KOMMISSIONEN TIL EUROPA-PARLAMENTET OG RÅDET

om gennemførelse af Europa-Parlamentets og Rådets forordning (EF) nr. 453/2008 om kvartalsstatistikker over ledige stillinger i Fællesskabet

RAPPORT FRA KOMMISSIONEN TIL EUROPA-PARLAMENTET OG RÅDET

om gennemførelse af Europa-Parlamentets og Rådets forordning (EF) nr. 453/2008 om kvartalsstatistikker over ledige stillinger i Fællesskabet

1. Indledning

Ledige stillinger betragtes generelt som en vigtig faktor, når det gælder analyse af efterspørgselssiden af arbejdsmarkedet. Kommissionen og Den Europæiske Centralbank har brug for kvartalsdata om ledige stillinger til overvågning af konjunktur- og arbejdsmarkedsudviklingen på kort sigt. Som led i den europæiske beskæftigelsesstrategi har Kommissionen behov for data om ledige stillinger opdelt efter økonomisk aktivitet til overvågning og analyse af omfanget af og strukturen i efterspørgslen efter arbejdskraft.

I Europa-Parlamentets og Rådets forordning (EF) nr. 453/2008 af 23. april 2008 om kvartalsstatistikker over ledige stillinger i Fællesskabet[1] fastlægges rammerne for udarbejdelse, indberetning og evaluering af kvartalsstatistikker over ledige stillinger. I henhold til artikel 10 i forordning (EF) nr. 453/2008 skal Kommissionen forelægge en rapport for Europa-Parlamentet og Rådet om forordningens gennemførelse senest den 24. juni 2010 og derefter hvert tredje år. Rapporten forventes at indeholde en vurdering af kvaliteten af de statistikker, medlemsstaterne har indberettet, såvel som kvaliteten af EU-aggregater og en kortlægning af områder, der eventuelt kan forbedres.

Dette er den første rapport, som Kommissionen skal forelægge for Europa-Parlamentet og Rådet.

2. Gennemførelsesforanstaltninger

2.1 Gennemførelsesforordninger

I kølvandet på forordning (EF) nr. 453/2008 blev der vedtaget to gennemførelsesforordninger, der omfatter en række detaljerede aspekter, som i overensstemmelse med forordning (EF) nr. 453/2008 skulle præciseres yderligere gennem en udvalgsprocedure.

- Kommissionens forordning (EF) nr. 1062/2008[2] fastsætter følgende:

• Sæsonkorrektionsmetoder med henblik på anvendelse af artikel 3, stk. 3, i forordning (EF) nr. 453/2008. Heri hedder det, at indberetningen af sæsonkorrigerede data skal påbegyndes senest på det tidspunkt, hvor tidsserier for mindst 16 observerede perioder foreligger. I et bilag angives ligeledes det NACE rev. 2-aggregeringsniveau, dataene skal indberettes på.

• Strukturen, indholdet og datoerne for indsendelse af de kvalitetsrapporter, som medlemsstaterne skal forelægge Kommissionen i overensstemmelse med artikel 6, stk. 2, i forordning (EF) nr. 453/2008. Den første kvalitetsrapport skal fremsendes til Kommissionen senest den 31. august 2011.

- Kommissionens forordning (EF) nr. 19/2009[3] omfatter følgende aspekter:

• Definitioner vedrørende "ledige stillinger" i forbindelse med anvendelsen af artikel 2, stk. 1, i forordning (EF) nr. 453/2008, navnlig listen over "aktive skridt til at besætte med en egnet kandidat" og det, der anses for at være en "nærmere angivet periode" for besættelse af den ledige stilling.

• Referencedatoerne for indsamling af kvartalsdata, hvor den foretrukne metode er en kontinuerlig dataindsamling eller beregning af et repræsentativt gennemsnit af data i løbet af kvartalet.

• Frister for indberetning af data og datoen for det første referencekvartal som nævnt i artikel 5, stk. 1, i forordning (EF) nr. 453/2008. Fristen for indberetning af data er fastsat til 70 dage efter kvartalets udgang. Et begrænset antal medlemsstater, som udgør mere end 3 % af det samlede antal arbejdstagere i Den Europæiske Union, skal indberette det samlede antal ledige og besatte stillinger senest 45 dage efter udgangen af referencekvartalet. Det første referencekvartal er første kvartal af 2010. Dette definerer også indirekte referenceperioden for indberetning af tilbageregnede data, dvs. de fire kvartaler i 2009.

• Hvilke medlemsstater der skal foretage gennemførlighedsundersøgelser vedrørende indsamling af data for erhvervsenheder med færre end 10 ansatte[4], jf. artikel 7, stk. 1, i forordning (EF) nr. 453/2008, gennemførlighedsundersøgelsernes struktur, og hvornår de skal forelægges Kommissionen (februar 2010).

• Hvilke medlemsstater der skal foretage gennemførlighedsundersøgelser vedrørende indsamling af data for hovedafdeling O, P, Q, R og S i NACE rev. 2[5], jf. artikel 7, stk. 1, i forordning (EF) nr. 453/2008, gennemførlighedsundersøgelsernes struktur, og hvornår de skal forelægges Kommissionen (februar 2010).

2.2 Opbygning af kapacitet

I løbet af 2008 og 2009 traf Kommissionen en række forholdsregler i samråd med medlemsstaterne for at sikre, at de overholder indberetningsforpligtelserne i henhold til de forskellige forordninger.

- Tilskud : Der blev inden for rammerne af det europæiske statistiske system gennemført to indkaldelser af forslag, en for hvert år, med henblik på at skabe den kapacitet, som er nødvendig for at gennemføre retsgrundlaget. Der var især fokus på at udvide dækningen og forbedre kvaliteten af dataene om ledige stillinger for erhvervsenheder med færre end 10 ansatte og for hovedafdeling O, P, Q, R og S i NACE rev. 2. De lande, der indsendte forslag og modtog tilskud fra Europa-Kommissionen, var Østrig, Danmark, Malta, Italien, Letland, Polen, Rumænien, Norge og Kroatien.

- Workshopper : Eurostat deltog i tilrettelæggelsen af to metodologiske workshopper, en i Nürnberg (Tyskland) i december 2008 og en i Neuchâtel (Schweiz) i november 2009. Ca. 20 medlemsstater deltog aktivt sammen med andre lande som f.eks. Norge, Schweiz og Israel samt internationale organisationer (Den Europæiske Centralbank og OECD). Formålet var at udveksle eksempler på god praksis og erfaringer inden for indsamling af statistikker over ledige stillinger og drøfte metodologiske spørgsmål.

- Arbejdet i medlemsstaterne: Alle medlemsstater meddelte, at de stort set kunne indberette de data, der skulle indsamles for det første referencekvartal i 2010. Følgende vanskeligheder forventes imidlertid at opstå i forbindelse med det første referencekvartal:

a) Problemer vedrørende dækning. Flere medlemsstater vil få svært ved at dække hovedafdeling O-S i NACE rev. 2, navnlig hovedafdeling O, og erhvervsenheder med færre end 10 ansatte.

b) Mangel på detaljerede metodologiske retningslinjer.

c) Lav præcision i skønnene over antallet af ledige stillinger ved opdeling efter økonomisk aktivitet.

Disse vanskeligheder forventes løst med tiden, efterhånden som medlemsstaterne får større erfaring i at indsamle statistikker over ledige stillinger og finjusterer deres produktionssystemer. Eurostat vil i samarbejde med medlemsstaterne udarbejde klare metodologiske retningslinjer, som skal følges.

2.3 Finansielle foranstaltninger i 2010

I artikel 8, stk. 1, i forordning (EF) nr. 453/2008 hedder det: " I de første tre år af dataindsamlingen kan medlemsstaterne modtage et økonomisk tilskud fra Fællesskabet til dækning af de udgifter, der er forbundet med arbejdet" .

Til dette formål blev der iværksat en indkaldelse af forslag (inden for rammerne af det europæiske statistiske system) den 24. marts 2010. Det samlede beløb, der skal tildeles tilskudsmodtagerne, udgør 800 000 EUR.

3) Kvaliteten af de statistikker, der indberettes af medlemsstaterne

Det første referencekvartal, for hvilket landene har pligt til at indberette data, er første kvartal af 2010. De første indberetninger skal foreligge senest den 15. maj og den 10. juni. Desuden skal der være indleveret detaljerede kvalitetsrapporter fra medlemsstaterne senest den 31. august 2011. Følgelig kan der på nuværende tidspunkt endnu ikke foretages en grundig vurdering af datakvaliteten. Den næste rapport til Europa-Parlamentet og Rådet, som skal forelægges om tre år, vil indeholde en detaljeret kvalitetsvurdering.

Ikke desto mindre kan der gennemføres en foreløbig vurdering ved hjælp af de data, som medlemsstaterne indtil videre har indberettet til Eurostat på frivillig basis, suppleret med de kvalitative oplysninger, der er indsamlet i forbindelse med forberedelsen af workshopperne. Med hensyn til de modtagne datas fuldstændighed kan situationen vedrørende fjerde kvartal af 2009 opsummeres således:

- 18 lande[6] har indberettet samtlige variabler, som kræves i henhold til forordningerne.

- Fem lande har ikke indberettet samtlige variabler, som kræves i henhold til forordningerne. Spanien, Frankrig og Italien har i deres gennemførlighedsundersøgelser undersøgt muligheden for at indsamle de manglende variabler. Portugal indberetter ikke data for hovedafdeling O i NACE rev. 2, og Nederlandene sender kun data om besatte stillinger for økonomien som helhed.

- Syv lande[7] har endnu ikke indberettet eller har afbrudt[8] indberetningen af data om ledige stillinger.

Et stigende antal medlemsstater udsender statistikker over ledige stillinger på nationalt plan, enten via pressemeddelelser eller offentliggørelse af dataene på deres websteder. Dette er udtryk for, at man i de forskellige lande anser kvaliteten af de nationale data for at være tilstrækkelig til offentliggørelse.

4) Kvaliteten af EU-aggregater

Det vil først være muligt at vurdere kvaliteten af de EU-aggregaterne i den næste rapport til Europa-Parlamentet og Rådet om tre år. Eftersom en række lande ikke indsamler og ikke vil indsamle oplysninger i løbet af de kommende år om erhvervsenheder med 10 eller færre ansatte eller om hovedafdeling O i NACE rev. 2, vil det dog ikke på nuværende tidspunkt være muligt at beregne EU-aggregater, der dækker erhvervsenheder i alle størrelser og alle økonomiske aktiviteter. Eurostat vil fortsætte drøftelserne med medlemsstaterne med henblik på at udbedre manglerne i forbindelse med leveringen af data, således at der kan beregnes EU-aggregater for hele økonomien.

5) Vigtige forbedringer og seneste udvikling

Der skete forbedringer i de fleste medlemsstater i 2009 og i begyndelsen af 2010. Samtlige lande har gennemført eller er ved at gennemføre overgangen fra NACE rev. 1- til NACE rev. 2-nomenklaturen. I Danmark, Østrig og Norge er der udarbejdet helt nye nationale undersøgelser vedrørende ledige stillinger i løbet af 2009, og landene vil herigennem kunne opfylde de lovbestemte krav. I Spanien og Frankrig er spørgeskemaerne blevet tilpasset, således at begrebet ledige stillinger stemmer overens med forordning (EF) nr. 453/2008. I Ungarn er undersøgelsesdækningen blevet udvidet til at omfatte erhvervsenheder med færre end fem ansatte. Endelig er Det Forenede Kongerige den første medlemsstat, som kan påbegynde udarbejdelsen af sæsonkorrigerede tal. Der er også foretaget en tilpasning i forhold til definitionen af en ledig stilling i forordningen. Som følge heraf anvendes der nu en harmoniseret definition i de forskellige landes statistikker over ledige stillinger.

I starten af 2010 modtog Eurostat gennemførlighedsundersøgelser i henhold til artikel 7, stk.1, i forordning (EF) nr. 453/2008 fra samtlige berørte medlemsstater undtagen Tyskland, der besluttede at indsamle data for den offentlige forvaltning og derfor ikke skal fremlægge en gennemførlighedsundersøgelse. Dokumentationen er ved at blive grundigt analyseret, men rapporternes vigtigste konklusioner er følgende:

- Østrig: Der er en række problemer med klassificeringen af hovedafdeling O-S i NACE rev. 2 i registret over foretagender, hvilket skal afhjælpes på mellemlang sigt, men fra første kvartal af 2010 vil der blive leveret data for hovedafdeling O-S i NACE rev. 2.

- Danmark: Gennemførlighedsundersøgelserne afslører ingen større hindringer i forbindelse med indsamling af data om ledige stillinger for virksomheder med færre end 10 ansatte og hovedafdeling O-S i NACE rev. 2. Ikke desto mindre har man i Danmark besluttet at udsætte indsamlingen af data for hovedafdeling O-S i NACE rev. 2. Der vil blive indsamlet data om ledige stillinger for virksomheder med færre end 10 ansatte fra første kvartal af 2010.

- Frankrig: Det konkluderes i gennemførlighedsundersøgelsen, at det fra 2008 til 2012 kun vil være muligt at indsamle årlige data om ledige stillinger for erhvervsenheder med færre end 10 ansatte. Der forventes i 2013 at blive mulighed for at beregne kvartalsstatistikker over ledige stillinger for erhvervsenheder med færre end 10 ansatte. For disse indsamles der data for hovedafdeling R og S og for de dele af hovedafdeling P og Q i NACE rev. 2, som dækker den private sektor. For de dele af hovedafdeling O, P og Q i NACE rev. 2, der svarer til den offentlige forvaltning, vil der ikke foreligge kvartalsvise data (kun årlige data fra 2013).

- Spanien: Den indledende undersøgelse har vist, at det er muligt at indsamle kvartalsvise data om ledige stillinger for hovedafdeling O i NACE rev. 2, selv om det er kompliceret og dyrt, og disse data vil blive indberettet for referenceperioden første kvartal 2010. Der indsamles data for hovedafdeling P, Q, R og S i NACE rev. 2.

- Italien: Det fremgår af undersøgelsen, at samtlige hidtil gennemgåede muligheder for at indsamle data for erhvervsenheder med færre end 10 ansatte og for hovedafdeling O-S i NACE rev. 2 ikke er anvendelige. Mulighederne for at indsamle data for NACE rev. 2-hovedafdelingerne O-S vedrørende den private sektor vurderes mere positivt. Under alle omstændigheder er der behov for yderligere analyser; de endelige konklusioner heraf vil foreligge i december 2010.

- Malta: Undersøgelsens vigtigste resultater er, at der kan indsamles data for hovedafdeling O-S i NACE rev. 2, mens kvalitets- og omkostningsmæssige overvejelser gør det umuligt at indsamle data for erhvervsenheder med færre end 10 ansatte.

Eurostat vil i samarbejde med medlemsstaterne udarbejde handlingsplaner for at udvide dækningen mest muligt under hensyntagen til de problemer, der er beskrevet i gennemførlighedsundersøgelserne.

6) Konklusioner

Siden offentliggørelsen af forordning (EF) nr. 453/2008 er der vedtaget to gennemførelsesforordninger med flere tekniske oplysninger. Medlemsstaterne har modtaget et økonomisk tilskud i 2008 og 2009 til forberedelse af indberetningen af kvartalsvise data om ledige stillinger vedrørende første kvartal af 2010. Der vil fortsat blive ydet et økonomisk tilskud i perioden 2010-2012 som nævnt i forordning (EF) nr. 453/2008. I 2008 og 2009 blev der afholdt to workshopper med henblik på at opbygge teknisk kapacitet og udveksle erfaringer på området ledige stillinger. Disse foranstaltninger og en yderligere indsats i medlemsstaterne bevirkede, at de fleste af disse i starten af 2010 var helt eller næsten helt parate til at opfylde deres retlige forpligtelser. Det er imidlertid nødvendigt at udbedre de resterende mangler i forbindelse med leveringen af data med henblik på at muliggøre beregning af EU-aggregater.

I forbindelse med den næste rapport til Europa-Parlamentet og Rådet i juni 2013 vil der være indsamlet mere detaljerede data via de nationale kvalitetsrapporter og fra officielle dataindberetninger. Dette vil give mulighed for at foretage en mere fuldstændig vurdering af kvaliteten og relevansen af kvartalsstatistikkerne over ledige stillinger.

[1] EUT L 145 af 4.6.2008, s. 234.

[2] Kommissionens forordning (EF) nr. 1062/2008 af 28. oktober 2008 om gennemførelse af Europa-Parlamentets og Rådets forordning (EF) nr. 453/2008 om kvartalsstatistikker over ledige stillinger i Fællesskabet for så vidt angår sæsonkorrektionsmetoder og kvalitetsrapporter, EUT L 285 af 29.10.2008, s. 3.

[3] Kommissionens forordning (EF) nr. 19/2009 af 13. januar 2009 om gennemførelse af Europa-Parlamentets og Rådets forordning (EF) nr. 453/2008 om kvartalsstatistikker over ledige stillinger i Fællesskabet for så vidt angår definitionen af en ledig stilling, referencedatoerne for dataindsamling, dataindberetning og gennemførlighedsundersøgelser, EUT L 9 af 14.1.2009, s. 3.

[4] Danmark, Frankrig, Italien og Malta.

[5] Danmark, Tyskland, Spanien, Frankrig, Italien, Malta og Østrig.

[6] Bulgarien, Tjekkiet, Tyskland, Estland, Grækenland, Cypern, Letland, Litauen, Luxembourg, Ungarn, Malta, Polen, Rumænien, Slovenien, Slovakiet, Finland, Sverige og Det Forenede Kongerige.

[7] Belgien, Danmark, Østrig, Irland, Island, Norge og Schweiz.

[8] Belgien ophørte med at indberette data om ledige stillinger i fjerde kvartal af 2007.